Újra Debrecenbe érkezik a Missziós Kereszt - Debrecen hírei, debreceni hírek | Debrecen és Hajdú-Bihar megye hírei - Dehir.hu
2020. 01. 19. 02:40:58
Újra Debrecenbe érkezik a Missziós Kereszt
Szerző: Dehir.hu | info@dehir.hu Közzétéve: 2019.09.02. 08:43	| Frissítve: 2019.09.02. 08:55
Debrecen - Az 52. Nemzetközi Eucharisztikus Kongresszus szimbóluma szeptember 17. és 27. között állomásozik a Hajdúdorogi Főegyházmegyében.
A Missziós Kereszt a Pécsi Egyházmegyéből, Bátáról érkezik a Hajdúdorogi Főegyházmegyébe – olvasható a Hajdúdorogi Főegyházmegye honlapján.
A különleges kegytárgyat Hajdúdorogon lehet elsőként megtekinteni, majd Hajdúböszörményben, Tégláson, Debrecenben, Nyíradonyban, Nyíracsádon és végül Szolnokon állomásozik.
Ozsvári Csaba ötvösművész (1963-2009) alkotása, a Missziós kereszt a Nemzetközi Eucharisztikus Kongresszus missziós szimbóluma. Az esztergomi bazilikában álló tölgyfa kereszt 2007-ben készült, 320 centiméter magas, bronz borításokkal díszített. A keresztet a 2007-es Budapesti Városmisszió alkalmával állították fel először, majd az esztergomi bazilika északi kereszthajójában nyert végleges elhelyezést.
Középpontjában, ezüst tokban Szent Kereszt-ereklye van elhelyezve, melyet a leveles díszek fordulataiban magyar, illetve magyar vonatkozású szentek ereklyéi vesznek körbe: Szent Adalbert, Boldog Salkaházi Sára, Boldog Batthyány-Strattmann László, Szent Gellért, Szent Imre, Szent István király, Szent László király, Szent Margit, Szent Erzsébet, Kassai vértanúk, Boldog IV. Károly király, Szent Hedvig, Zoborhegyi Szent Zoerard-András, Zoborhegyi Szent Benedek, Szent Márton, Boldog Gizella, Boldog Apor Vilmos, Boldog Romzsa Tódor, Boldog Meszlényi Zoltán, Becket Szent Tamás, Boldog Brenner János, Boldog Drinai Vértanúk, Boldog Gojdics Pál Péter, Boldog Hopkó Bazil, Boldog Scheffler János, Boldog Anton Durcovici, Boldog XI. Ince pápa, Boldog Kolesár Anna.
Címkék: Missziós Kereszt, Hajdúdorogi Főegyházmegye, Görögkatolikus, 52. Nemzetközi Eucharisztikus Kongresszus